钦定古今图书集成/明伦汇编/官常典/第537卷 > 张玉
## 钦定古今图书集成/明伦汇编/官常典/第537卷 > 张玉

按《明外史》本传：“玉字世美，祥符人。仕元枢密知院。元
亡，从走漠北。洪武十八年来归。从大军出塞，至捕鱼
儿海，以功授济南卫副千户。从征粉红帖木儿，抵延
州，迁安庆卫指挥佥事。又从征远顺、散毛诸洞，北逐
蒙古之侵边者。至鸦寒山还，调燕山左护卫。从燕王
出塞，至黑松林。又从征野人诸部。以骁果善谋画为”
王所亲任。建文元年，王起兵，用玉策，夺北平九门，抚
谕城内外，三日而定。师将南，玉献计东攻蓟州，执杀
马宣、曾濬，遂定蓟、趍、遵化。选勇士，四鼓登陴，开城门
纳军，军尽入，守将始觉错愕，迎降。分兵下永平、密云，
皆致其精甲以益师。擢都指挥佥事，掌中营兵。是时，
都督徐凯军河间，潘忠、杨松军鄚州，长兴侯耿炳文
以三十万众军真定。玉说王曰：“潘、杨勇而无谋，可袭
而俘也。”王乃以玉将亲兵为前锋，抵楼桑，值中秋，南
军方宴会，夜半疾驰破雄县。忠、松来援，邀击月漾桥，
生禽之，遂克鄚州。自以轻骑觇炳文军，还言军无纪
律，其上有败气，急击勿失。王遂引兵西至无极。王顾
诸将：今兵宜何向？诸将以南军方盛，请屯新乐。玉曰：
“彼虽众，皆新集，我军乘胜径趍真定，破之必矣。”王曰：
“善。吾倚玉足济大事。”明日抵真定，大败炳文军，获左
右副将军李坚、甯忠都督顾成等，斩首三万。复败安
陆侯吴杰军，南军由是不振。江阴侯吴高以辽东兵
围永平，曹国公李景隆引兵数十万攻北平。王与玉
谋先援永平。至则高遁走，玉追斩甚众。因说王曰：“大
宁去此不远，袭之必克。”遂从刘家口袭大宁。自辰至
午，破其城，杀都指挥朱鉴。还救北平，直𢭏景隆营郑
村坝，大战三日，景隆大败。乘胜抵城下，鼓噪出，表里
夹攻。南军围者亦大败遁去。从攻广昌、蔚州、大同。谍
报景隆收溃卒号百万，且复至。玉曰：“兵贵神速，请先
据白沟河，以逸待劳。”遂往，驻河上三日。景隆至，以精
骑驰击，复大败之。追奔至济南，围其城。已而解围，还
破沧州，擒徐凯。进攻东昌，与盛庸军遇。王以数十骑
绕出其后。庸围之数重，王奋击得出。玉不知王所在，
突入阵中，战愈力，格杀数十人，被创死，年五十八。燕
师起，转斗三年，锋锐甚。至是失大将，一军夺气。师还
北平诸将𨙫头请罪。王曰：“胜负兵家常事，不足计，恨
失玉耳。”因泣不能止，诸将皆泣。其后，谭渊殁于夹河，
王真殁于淝河，王虽悼惜，不如玉也。建文四年秋，王
称帝，赠玉都督同知。已，追赠荥国公，谥忠显。仁宗即
位，加封河间王，改谥忠武，侑享成祖庙庭。